Ariana Grande

Ariana Grande-Butera (sündinud 26. juunil 1993) on Ameerika Ühendriikide laulja, näitleja ja laulukirjutaja. Tema hääleulatus on neljaoktaviline ning teda peetakse levimuusika mõjukaks tegelaseks. Väljaanded nagu Rolling Stone ja Billboard on nimetanud Grandet üheks ajaloo parimaks artistiks. Ta oli  2016. ja 2019. aastal ajakirja Time'i maailma 100 mõjukaima inimese nimekirjas.

Ta alustas näitlejakarjääri 2008. aastal muusikalis "13", seejärel mängis aastatel 2010–2013 Nickelodeoni telesarjas "Victorious" Cat Valentine'i. Aastatel 2013–2014 oli tal peaosa Nickelodeoni telesarjas "Sam & Cat". Grande on mänginud ka paljudes teatrilavastustes ja filmides ning dubleerinud animafilme.

Kriitikud on võrrelnud Grande suurt hääleulatust poplaulja Mariah Carey omaga. Grande on saanud muuhulgas kolm American Music Awardsi auhinda, kolm MTV Europe Music Awardsi auhinda, kaks MTV Video Music Awardsi auhinda ja neli Grammy nominatsiooni. RIAA on sertifitseerinud viis Grande albumit plaatinaplaadi või sellest kõrgema staatusega.

Grande on toetanud paljusid heategevusorganisatsioone ning tal on sotsiaalmeedias hulgaliselt jälgijaid. 2018. aastal nimetas Billboard Ariana aasta naiseks.

Tema Suurbritannias Manchesteris toimunud kontserdi ajal 22. mail 2017 kell 22.33 (kohaliku aja järgi) toimus pommiplahvatus. Pärast juhtunut korraldas ta kontserdi "One Love Manchester" kõigi sel õhtul hukkunute mälestamiseks. Seejärel määrati ta Manchesteri aukodanikuks.

Grandel on olnud kolm rahvusvahelist turneed: "Honeymoon Tour" (2015) ja "Dangerous Woman Tour" (2017), "Sweetener World Tour" (2019).

 Lapsepõlv 
Itaalia juurtega Grande sündis ja kasvas USA Florida osariigis Boca Ratonis. Ta ise on öelnud, et on pooleldi sitsiillane ja pooleldi abruzzolane. Tema ema Joan Grande ja isa Edward Butera, läksid lahku, kui Grande oli kaheksa- või üheksa-aastane. Grandel on ka meelelahutuses tegutsev vend Frankie Grande.

2008. aastal mängis ta muusikalis "13", mille eest võitis National Youth Theatre Associationi auhinna.

 Edasine elu ja muusikakarjäär 

 2009–2012. Nickelodeoni edu 
2009. aastal sai Grande rolli Nickelodeoni telesarjas "Victorious", kus ta näitles koos peaosatäitja Elizabeth Gilliesiga. Keskkoolis aset leidvas olustikukomöödias mängis Grande armsalt lihtsameelset Cat Valentine'i. Ta pidi iga kahe nädala tagant juukseid värvima, sest produtsent Dan Schneider ei tahtnud, et kõik näitlejad oleksid brünetid, ja punased juuksed sobisid telekanali arvates ka Cati iseloomuga.

Telesaade oli eetris 2010. aasta märtsis ja kogus 5,7 miljonit vaatajat, mis oli siis Nickelodeoni ajaloos publiku suuruselt teine saade. Roll aitas Grandel saada teismeliste iidoliks, kuid ta oli rohkem huvitatud muusikaga tegelemisest. Grande on öelnud, et näitlemine on tema jaoks olnud lõbus, kuid muusika on siiski jäänud alati kõige tähtsamaks. 
pisi|Ariana Grande 2011. aastal

Ariana Grande lauljakarjäär algas aastal 2011, kui ta laulis saatesarja "Victorious" heliplaadil "Music from Victorious". Pärast seda loodi uus Nickelodeoni sari "Sam ja Cat", mis oli spin-off versioon kanali varasematest telesarjadest ja kus jätkas tööd ka Grande, mängides seal taas Cat Valentine'i.

 2013–2015. Esimesed stuudioalbumid "Yours Truly" ja "My Everything"
Esimene Grande stuudioalbum, mida salvestati kolme aasta jooksul ja mis ilmus 30. augustil 2013, oli "Yours Truly" (algse pealkirjaga "Daydreamin'"). Album tuli esimesel nädalal Billboard 200 albumite edetabelis esikohale ning seda müüdi esimese nädalaga 138 000 eksemplari. Kolm singlit anti välja juba enne albumi ilmumist: "The Way", "Baby I" ja "Right There". Esisingel "The Way" (koos räppar Mac Milleriga) alustas Billboard Hot 100 edetabelis kümnendalt kohalt ja tõusis hiljem veel koha võrra.

Grande teine stuudioalbum, milleks oli "My Everything", anti välja 22. augustil 2014. Seegi album oli esimesel nädalal Billboard 200 albumite edetabeli tipus. Selle esisingel "Problem", mida esitati 27. aprillil Radio Disney 2014. aasta muusikaauhindade galal, salvestati koos Austraaliast pärit räppari Iggy Azaleaga. Singel jõudis Billboard Hot 100 edetabelis teisele kohale ja alustas esikohaga Suurbritannia singlite edetabelis. "Break Free", mis oli tehtud koos laulukirjutaja Zeddiga, jõudis USA edetabelites neljandale kohale. Lugu esitas ta ka 2014. aasta MTV videomuusika auhindade galal, kus selle loo muusikavideo pälvis parima popmuusikavideo auhinna.

Ariana Grande töötas koos räppar Nicki Minajiga Jessie J albumi "Sweet Talkeri" esisingliga "Bang Bang", mis jõudis USAs ja Suurbritannias edetabelite esiviisikusse. Koos enda albumi kahe esisingliga ja singliga "Bang Bang" sai Grande Adele'i kõrval teiseks naisartistiks, kellel on Billboard Hot 100 edetabelis olnud korraga kolm singlit esikümnes.

2013. aastal märkis ajakiri Billboard Grande ära neljandana enda iga-aastases edetabelis kõige populaarsemate lauljate kohta, kes on vähem kui 21 aastat vanad. Samal aastal võitis ta American Music Awardsi galal aasta uustulnuka auhinna. Samuti sai ta Music Business Associationilt aasta läbimurde artisti auhinna, mis tunnustas tema 2013. aasta saavutusi. 2014. aasta jaanuaris võitis ta People's Choice Awardsi galal lemmiku läbimurdeartisti auhinna.

Märtsis 2014 laulis Grande kontserdil Valges Majas ning sellele järgnes järgmisel kuul president Barack Obama ja esileedi Michelle Obama kutse esinema Valge Maja lihavõtteüritusel. Veebruaris 2015 alustas Grande turneed "The Honeymoon Tour".

 2016–2017. "Dangerous Woman" 
2015. aastal hakkas Grande laule salvestama kolmanda stuudioalbumi jaoks "Dangerous Woman" (esialgse tööpealkirjaga "Moonlight"). Sama aasta oktoobris andis ta välja loo "Focus", mis pidi algselt olema selle albumi esisingel. Laul alustas Billboard Hot 100 edetabelis seitsmendalt kohalt. 2016. aasta märtsis tuli välja Grande uus, albumiga samanimeline esisingel "Dangerous Woman". Samal kuul esines laulja "Saturday Night Live'i" otsesaates, kus ta oli korraga nii õhtujuht kui ka muusikaline külaline, selle eest sai ta positiivset tagasisidet ka paljudelt lauljatelt.

Album "Dangerous Woman" tuli välja 20. mail 2016 ja see alustas teiselt kohalt nii Billboard 200 albumite edetabelis kui ka Jaapanis. Sama aasta augustis tuli välja albumi kolmas singel "Side to Side", mille Grande tegi koostöös räppari Nicki Minajiga ja millest sai Grande kaheksas laul Billboard Hot 100 esikümnes. "Dangerous Woman" oli nomineeritud Grammy parima popmuusika vokaalalbumi auhinnale ja albumi samanimeline singel parima poplaulja-solisti auhinnale.

Veebruaris 2017 läks Grande uuele turneele "Dangerous Woman Tour". 22. mail, kui toimus üks turnee kontsertidest Manchesteris, lõhkas enesetaputerrorist Manchesteri areeni fuajees pommi. Hukkunuid oli õnnetuses 23 ja vigastatuid rohkem kui 500. Selle tõttu jättis Grande ülejäänud turnee pooleli ja korraldas 4. juunil ka televisioonis üle kantud heategevuskontserdi "One Love Manchester". Selle kontserdi raames koguti 23 miljonit dollarit rünnaku ohvrite ja nende perede abistamiseks. Kontserdil esinesid lisaks Grandele teiste seas ka näiteks Justin Bieber, Katy Perry ja Miley Cyrus. Grande pingutuste tunnustamiseks nimetas linnanõukogu ta Manchesteri linna aukodanikuks. Turnee jätkus 7. juunil Pariisis ja lõppes septembris.

 Pärast 2018. aastat. "Sweetener" ja "Thank U, Next"
17. augustil 2018 ilmus Grande viies stuudioalbum "Sweetener".

8. veebruaril 2019 ilmus Grande album "Thank U, Next". Samanimeline singel ilmus 2018. aasta oktoobris ning esimest korda jõudis Grande singel Billboard Hot 100 edetabelis kohe esikohale.

 Diskograafia 
Grande on välja andnud seitse albumit, millest neli – "Yours Truly" (2013), "My Everything" (2014), "Sweetener" (2018) ja "Thank U, Next" (2019) – on saanud esikoha USA muusikaedetabelis Billboard 200. Tema album "Dangerous Woman" (2016) jõudis edetabelis teisele kohale. Ta on Billboard Hot 100 muusikaedetabelis saavutanud seitsme singliga koha viie parema seas. "Thank U, Next" ja "7 Rings" on edetabelis tõusnud esikohale.
 "Yours Truly" (30. august 2013)
 "My Everything" (22. august 2014)
 "Dangerous Woman" (20. mai 2016)
 "Sweetener" (17. august 2018)
 "Thank U, Next" (8. veebruar 2019)
"K Bye For Now" (2019)
"Positions" (2020)
"Eternal Sunshine" (2024)

 Viited 

 Välislingid 
 Ariana Grande koduleht

Kategooria:Ameerika Ühendriikide lauljad
Kategooria:Ameerika Ühendriikide näitlejad
Kategooria:Sündinud 1993